09/06/16
POLIRITMIE TE COMEDIE PAR FURLAN
Il furlan al pues secondâ la poliritmie de Comedie in maniere creative, sburtantsi fintremai a dâ une man di colôr gnûf, come cui che al interprete un spartît musicâl, ma cence tradî la sostance ritmiche. No si vûl zontâ nuie ae poesie de Comedie, che no 'nd à propit dibisugne; si vûl doprà li che al covente chei tiermins ruspits e slambrâts ("le rime aspre e chiocce", If XXXII 1) che i mancjavin, par sô amission, al Florentin.
Poscia più che 'l dolor potè 'l digiuno (If XXXIII 75).
(leture ritmiche: Pò scia | più che 'l do | lór || po | tè 'l di | giù no).
L'endecasilabi al nas culì de union di un mieç esametri (hemiepes) e di une clausole spondaiche, midiant une cesure pentemimere (pause dopo il tierç acent).
Plui che il dolôr daspò al podè il dizun.
Rispiet al endecasilabi dantesc lis diferencis a son tantis, ma no tocjin la sostance ritmiche: hemiepes e clausole a son compagns, e la cesure e je sostituide di trê sinalefis che a metin in fuarte evidence il ton che al va jù: un progressîf e inesorabil distudâsi de azion e de vôs. Al ven fûr un ritmi une vore particolâr: Dante-Ugolin al vûl dî che la vicende e je dal dut concludude tai tiermins de narazion, ma e continue te memorie, apene silenziade dal orôr di un dubi che si ferme par simpri te atmosfere infernâl: "E daspò, ce isal sucedût?"
La storie e je cognossude e nol covente tornâ a contâle; tes peraulis di Ugolin, rivât a la fin dal resocont, il ritmi al va indenant rot dai sanglots (If XXXIII 70-74):
Finît di fevelâ, tant che intune suite di Bach, il violoncel di Ugolin al lasse il ritmi larc de sarabande, che e à vût remenât a dilunc ogni particolâr dal vivi passât, e al fronte la gigue finâl, che e ripropon in forme violente il mutîf eterni e inesorabil dal prelude (IF XXXII 123-129):
"E daspò, ce isal sucedût?" I senaris che si puedin imagjinâ a son ducj plausibii, ma ancje no lu son e, propit par chest, a son indispensabii, e a cjatin conferme tal orôr de "torate de fam" che si perpetue tal Cocît inglaçât (If XXXIII 76-78):
Quand'ebbe detto ciò, con li occhi torti
riprese 'l teschio misero co' denti,
che furo a l'osso, come d'un can, forti.
Plui "ruspide e slambrade" la interpretazion dal violoncel furlan:
Cuant che al ve vût dit chest, i voi distuarts
la grame crepe al ripiâ cun dint
e muars sore il vues, come di cjan, fuarts.
Iscriviti a: Commenti sul post (Atom)
unk fur_Latn fur_Latn vec_Latn lmo_Latn fur_Latn fur_Latn fur_Latn fur_Latn fur_Latn fur_Latn ita_Latn vec_Latn lij_Latn fur_Latn fur_Latn fur_Latn fur_Latn fur_Latn